ประกาศกรมการขนส่งทางบก เรื่อง การจัดให้มีเครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทาง พ.ศ. 2560
ประกาศกรมการขนส่งทางบก
ประกาศกรมการขนส่งทางบก
เรื่อง
การจัดให้มีเครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทาง
พ.ศ. ๒๕๖๐
 

โดยที่ปรากฏข้อเท็จจริงว่าอุบัติเหตุทางถนนส่วนหนึ่งเกิดจากการจอดรถในช่องทางเดินรถหรือไหล่ทาง
โดยไม่แสดงเครื่องหมายหรือสัญญาณเพื่อป้องกันอุบัติเหตุให้ผู้ร่วมใช้ทางทราบ ดังนั้น
เพื่อเป็นการป้องกันและลดอุบัติเหตุอันเนื่องมาจากสาเหตุดังกล่าว
สมควรกำหนดให้ผู้ได้รับใบอนุญาตประกอบการขนส่ง ต้องจัดให้มีเครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทาง
อาศัยอำนาจตามความในข้อ ๓ (๖) และวรรคสอง และข้อ ๔ (๔) ของกฎกระทรวงความปลอดภัยในการขนส่ง พ.ศ. ๒๕๕๘
อธิบดีกรมการขนส่งทางบกออกประกาศไว้ ดังต่อไปนี้

ข้อ ๑ ในการใช้รถทำการขนส่ง
ผู้ได้รับใบอนุญาตประกอบการขนส่งต้องจัดให้มีเครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทางไว้ประจำรถ
จำนวนอย่างน้อย ๒ ชิ้น

ข้อ ๒ เครื่องหมายตามข้อ
๑ ให้เป็นรูปสามเหลี่ยมด้านเท่า ยาวไม่ต่ำกว่าด้านละ ๕๐ เซนติเมตร
ประกอบด้วยแถบสะท้อนแสง พื้นสีขาว ขอบสีแดง กว้าง ๕ เซนติเมตร มีรูปสี่เหลี่ยมผืนผ้าสีดำกว้าง
๘ เซนติเมตร ยาว ๒๕ เซนติเมตร หัวท้ายมน อยู่บนพื้นสีขาวในแนวดิ่ง
พร้อมขาตั้งหรือฐานตั้ง ดังตัวอย่างแนบท้ายประกาศนี้

ข้อ ๓[๑] ประกาศนี้ให้ใช้บังคับเมื่อพ้นกำหนด ๙๐ วัน
นับแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๖ กันยายน พ.ศ. ๒๕๖๐
สนิท พรหมวงษ์
อธิบดีกรมการขนส่งทางบก
[เอกสารแนบท้าย]

๑. ตัวอย่าง
เครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทาง

(ดูข้อมูลจากภาพกฎหมาย)







พัชรภรณ์/อัญชลี/จัดทำ
๖ ตุลาคม ๒๕๖๐

ปริญสินีย์/ตรวจ
๒๗ พฤศจิกายน
๒๕๖๐
























[๑] ราชกิจจานุเบกษา
เล่ม ๑๓๔/ตอนพิเศษ ๒๔๕ ง/หน้า ๑๔/๔ ตุลาคม ๒๕๖๐